钦定古今图书集成/明伦汇编/皇极典/第300卷 > 《十国世家年谱序》同前
## 钦定古今图书集成/明伦汇编/皇极典/第300卷 > 《十国世家年谱序》同前

呜呼！尧、舜盛矣，三代之王，功有馀而德不足，故皆更
始以自新，由是改正朔矣。至于后世，遂名年以建元。
及僭窃交兴，而称号纷杂，则不可以不别也。五代十
国，称帝改元者七，吴越、荆楚常行中国年号，然予闻
于故老，谓吴越亦尝称帝改元，而求其事迹不可得，
颇疑吴越后自讳之。及旁采闽楚、南汉诸国之书，与
吴越往来者多矣，皆无称帝之事，独得其封落星石
为宝石山制书，称“宝正六年辛卯”，则知其尝改元矣。
辛卯，长兴二年，乃镠之末世也，然不见其终始所因，
故不得而备列。钱氏讫五代，尝外尊中国，岂其张轨
之比乎？十国皆非中国有也，其称帝改元与不，未足
较其得失，故并列之，作《十国世家、年谱》。